
Reglement for avdelingsråd ved Høgskolen i Sør-Trøndelag

(Vedtatt av høgskolestyret xx.xx 2007)

1. Avdelingsrådets mandat og oppgaver

Avdelingsrådet er rådgivende for avdelingens dekan i saker av strategisk og/eller prinsipiell art. Avdelingsrådet skal gi råd om og støtte opp under dekanens arbeid for at den faglige virksomhet ved avdelingen holder høg kvalitet, er i utvikling, og at det kontinuerlig foregår et systematisk kvalitetsarbeid som omfatter både faglig og administrativ virksomhet ved avdelingen. Avdelingsrådet skal også gi råd til dekanen om tiltak som fremmer at avdelingen drives effektivt og økonomisk forsvarlig i overensstemmelse med gjeldende lover og forskrifter og de rammer og målsettinger som fastsettes av styret ved Høgskolen i Sør-Trøndelag. 
Avdelingens daglige ledelse ivaretas av dekanen arbeider på delegasjon fra og som rapporter til rektor. For å tydeliggjøre beslutningslinjene og sørge for god intern kommunikasjon, informasjon og medvirkning skal alle vedtak som er fattet på dekanens fullmakt legges ved innkallingen til avdelingsrådsmøtene. Referat fra møter i avdelingsrådsmøtene skal gjøres kjent for høgskolestyret gjennom styrets referatsaker. Avdelingsrådets vedtak skal følge som vedlegg til saken dersom den skal behandles i Høgskolestyret

Avdelingsrådet skal behandle og gi dekanen råd i følgende saker:

· saker av overordnet strategisk eller prinsipiell betydning for avdelingen
· fag- og studieplaner 
· avdelingens årlige kvalitetsrapport, årsplan og budsjettforslag

· disponering av tildelt budsjett, og budsjettutviklingen ved avdelingen i lys av vedtatte mål og strategier
· avdelingens interne organisering i programområder samt oppnevning av programansvarlige

· oppnevning av tilsettingsutvalg for tilsettinger i undervisnings- og forskerstillinger

· oppnevning av medlemmer til råd og utvalg
· andre saker som ønskes behandlet i avdelingsrådet på grunnlag av pkt. 4 i dette reglementet
Avdelingsrådet skal avgi høringsuttalelser i følgende saker til behandling i høgskolestyret:

· oppretting/nedlegging av studietilbud ved avdelingen

· endring av avdelingens studentplantall og rammer for opptak av studenter

· høgskolens strategiplan, handlingsplaner og andre sentrale strategiske dokumenter for høgskolens virksomhet 
· endringer i intern organisering og styringsordning ved høgskolen

· andre saker hvor høgskolestyret ønsker tilråding fra avdelingsrådet
2. Avdelingsrådets størrelse og sammensetning – valg

Avdelingsrådet skal ha 9 medlemmer med følgende sammensetning:

· avdelingens dekan

· 2 eksterne medlemmer oppnevnt av høgskolestyret etter innstilling fra det sittende avdelingsrådet
· 2 medlemmer valgt blant studentene

· 1 medlem valgt blant de teknisk og administrativt tilsatte 
· 3 medlemmer valgt blant tilsatte i undervisnings- og forskerstilling

Gjennomføring av valgene av medlemmer til avdelingsrådet fra studentene og de tilsatte er regulert i Valgreglementet for Høgskolen i Sør-Trøndelag.
3. Avdelingsrådets ledelse og administrasjon

Avdelingens tilsatte dekan er leder for avdelingsrådet. Hvis dekanen har forfall, trer dennes stedfortreder inn i dekanens sted.

Sekretær for avdelingsrådet utpekes av dekan innenfor dennes administrative stab.

Dekanen forbereder i samråd med sin administrative stab saker til behandling og forslag til vedtak i avdelingsstyret. Det skal legges vekt på å planlegge avdelingsstyrets arbeid slik at avdelingsrådets rolle som overordnet, strategisk rådgivende organ blir ivaretatt og gitt prioritet.

4. Møtefrekvens, saksliste, innkalling og møteplikt

Dekanen sørger for at det holdes regelmessige møter i avdelingsrådet. Det skal minimum holdes 2 møter pr. semester. Avdelingsrådet skal fastsette en møteplan for sin virksomhet ved starten av hvert semester. 

Ekstraordinært avdelingsrådsmøte skal innkalles hvis rektor, minst 3 av avdelingsrådets medlemmer eller dekanen selv krever det.

Dekanen har ansvar for å holde oversikt over saker som skal behandles i kommende møter. 
Eventuelle saker som ønskes fremmet for avdelingsrådet, sendes skriftlig til dekanen senest 2 uker før møtet i avdelingsrådet. Dekanen avgjør i samråd med avdelingsrådets leder om saken skal fremmes og eventuelt når den skal fremmes for avdelingsrådet av hensyn til nødvendig forutgående saksbehandling. I tilfeller der saken ikke blir fremmet for avdelingsrådet, skal den som har foreslått saken fremlagt, ha en skriftlig begrunnet tilbakemelding. 

Innkalling, saksliste og saksdokumenter sendes ut til medlemmer og varamedlemmer, samt rektoratet og høgskoledirektøren, senest 1 uke før møtet skal avholdes. 

Medlemmene i avdelingsrådet har generell møteplikt. Ordinære tjenestelige arbeidsoppgaver og undervisning er ikke gyldig forfallsgrunn for medlemmer som er tilsatte eller studenter ved avdelingen.

5. Møteordning

Avdelingsrådets møter skal som hovedregel holdes for åpne dører, med unntak av saker som skal unntas offentlighet. Dekanen har ansvar for beslutning om hvilke saker som bør unntas fra offentlighet og behandles for lukkede dører. (Jfr. også pkt. 8 Taushetsplikt).

Dekanen avgjør før hvert møte om observatører fra dennes administrative stab skal møte for å redegjøre for saksforhold og svare på spørsmål fra avdelingsrådets medlemmer ved behandling av den enkelte sak. 

Dersom avdelingsrådet holdes for lukkede dører, kan avdelingsrådet innkalle personer for å redegjøre for saken og svare på spørsmål fra avdelingsrådets medlemmer, før saken sluttbehandles av avdelingsrådet for lukkede dører. Vanlige regler for taushetsplikt gjelder (jfr. forvaltningsloven). 

6. Behandling av saker – referat
Forslag til avdelingsrådets vedtak eller tilråding i de enkelte sakene må foreligge skriftlig før disse behandles.
Alle vedtak som er fattet på dekanens fullmakt legges ved innkallingen til avdelingsrådets møter.
Det føres referat fra møtene i avdelingsrådet. Medlemmer i avdelingsrådet gis anledning til å levere egen tilførsel i referatet for å forklare sin stemmegivning i enkeltsaker.
Møteinnkalling, saksliste og referat for avdelingsrådet skal legges ut på avdelingens nettsider.

7. Inhabilitet

I enkelte tilfeller kan et medlem av avdelingsrådet være inhabilt til å forberede en sak for avgjørelse eller i rådets behandling av denne. Dette vil gjelde:  

· når medlemmet selv er part i saken 
· når et medlem har eller har hatt et familie-, verge- eller fullmektigforhold til en person som er part i saken
· Medlemmet er også inhabilt når andre særegne forhold foreligger som er egnet til å svekke tilliten til hans/hennes upartiskhet; blant annet skal det legges vekt på om avgjørelsen i saken kan innebære særlig fordel, tap eller ulempe for medlemmet selv eller noen som det har en nær personlig tilknytning til

Å være saksbehandler for en avdelingsrådsak vil ikke gjøre et rådsmedlem inhabil i saken. 

Det enkelte medlem av avdelingsrådet plikter selv å si i fra i god tid om aktuelle forhold som gjør eller kan gjøre henne/ham inhabil, slik at et varamedlem kan innkalles.
Reises det tvil om habilitet, kan også spørsmålet tas opp under konstitueringen av møtet. Avgjørelsen av habilitetsspørsmålet treffes av dekanen før den aktuelle saken behandles.

Et avdelingsrådsmedlem som er inhabilt i behandlingen av en sak, fratrer møtet under behandlingen og avstemning i saken. 

8. Taushetsplikt

Når avdelingsrådet behandler personalsaker eller personlige forhold, skal møtet lukkes for tilhørere. Deltakerne har da taushetsplikt, slik dette er regulert i forvaltningsloven. Tilsvarende gjelder også ved andre saksforhold som dekkes av forvaltningsloven.
Selv om saksforholdet ikke faller inn under ovennevnte regler, kan møtet lukkes etter avdelingsrådets beslutning når saksforholdet krever det. Forvaltningslovens regler om taushetsplikt gjelder også i slike tilfeller.

9. Ikrafttreden og endringer

Dette Reglement for avdelingsråd ved Høgskolen i Sør-Trøndelag trer i kraft fra 1. august 2007. Det vil bli holdt oppdatert av høgskole​direktøren for å bringes i samsvar med eventuelle nye lovbestemmelser, forskrifter eller vedtak i høgskolestyret innenfor de enkelte saksområder som berører avdelingsrådenes virksomhet.

